Informācija masu medijiem

28.10.2016

**LTAB: vēl daudz darāmā, lai uzlabotu satiksmes dalībnieku zināšanas par OCTA atlīdzībām**

**Noslēgusies Latvijas Transportlīdzekļu apdrošinātāju biroja (turpmāk – LTAB) organizētā kampaņa “Apdrošināts un vienā mierā!”\*, kuras mērķis bija pievērst ikviena satiksmes dalībnieka uzmanību OCTA atlīdzību jautājumiem. “Kampaņas vēstījums, ko palīdzēja komunicēt Latvijā pazīstamais reperis Ozols, sasniedza daudzus satiksmes dalībniekus, kuri vēlējās uzzināt, kādi ir OCTA atlīdzību veidi, kā saņemt atlīdzības, kā arī noskaidrot citus jautājumus. To apliecina telefonzvani un ievērojamais kampaņas interneta vietnes apmeklējums,” stāsta LTAB valdes priekšsēdētājs Jānis Abāšins, piebilstot, ka LTAB un apdrošinātājiem vēl daudz jādara, lai uzlabotu satiksmes dalībnieku zināšanas par OCTA atlīdzībām.**

Lai skaidrotu kādus zaudējumus atlīdzina OCTA, LTAB septembra vidū uzsāka kampaņu “Apdrošināts un vienā mierā!”. Četru nedēļu garumā, sadarbībā ar populāro reperi Ozolu, medijos tika stāstīts par dažādiem OCTA zaudējumu veidiem, cietušo iespējām saņemt atlīdzības, kā arī niansēm, kas jāņem vērā, lai apdrošinātājam pieteiktu veselībai, transportlīdzeklim vai mantai radītos bojājumus.

Kampaņas noslēgumā LTAB veica aptauju, lai noskaidrotu satiksmes dalībnieku zināšanas par dažādiem OCTA atlīdzību veidiem. Vairāk nekā puse aptaujāto prata nosaukt vismaz četrus zaudējumu veidus, ko kompensē OCTA apdrošināšana, kas ir neliels uzlabojums salīdzinot ar rezultātiem līdzīgā aptaujā pērn. Tāpat uzlabojusies satiksmes dalībnieku informētība arī par visiem pārējiem OCTA atlīdzību veidiem (skat. rezultātus zemāk esošajā diagrammā).

1997. gadā Latvijā tika ieviesta OCTA sistēma, kuras mērķis ir nodrošināt ceļu satiksmes negadījumā cietušo trešo personu interešu aizsardzību Latvijā un Zaļās kartes dalībvalstīs. Sistēmas sekmīgākai darbības nodrošināšanai ir izveidots LTAB, kurā apvienojušās apdrošināšanas sabiedrības, kurām ir tiesības veikt OCTA apdrošināšanu Latvijā – AAS “Balta”, AAS “Baltijas Apdrošināšanas Nams”, AAS “Baltikums Vienna Insurance Group”, AAS “BTA Baltic Insurance Company”, “Compensa Vienna Insurance Group” UADB Latvijas filiāle, “ERGO Insurance” SE Latvijas filiāle, AAS “Gjensidige Baltic”, “If P&C Insurance” AS Latvijas filiāle, “Seesam Insurance” AS Latvijas filiāle un “Swedbank P&C Insurance” AS Latvijas filiāle.

*\* Kampaņa tiek finansēta no ceļu satiksmes negadījumu novēršanas un profilakses konta līdzekļiem, kurus veido apdrošinātāju veiktās iemaksas no OCTA polisēm.*

Informāciju sagatavoja:

LTAB sabiedrisko attiecību konsultants

Gints Lazdiņš

Tālr: +371 29442282

E-pasts: gints@olsen.lv